b'\n_START_ARTICLE_\n1941 m. bir\xc5\xbeelio sukilimas\n_START_SECTION_\nPasirengimas\n_START_PARAGRAPH_\nLietuvi\xc5\xb3 aktyvist\xc5\xb3 fronto pagrindiniai \xc5\xbeidiniai veik\xc4\x97 Berlyne, Kaune ir Vilniuje._NEWLINE_LAF Berlyne i\xc5\xa1 20 komisij\xc5\xb3 svarbiausioms vadovavo voldemarininkai (Klemensas Brunius\xc2\xa0\xe2\x80\x93 organizacijos, Stasys Puod\xc5\xbeius\xc2\xa0\xe2\x80\x93 ry\xc5\xa1i\xc5\xb3 su kra\xc5\xa1tu, Jonas D\xc5\xbeenkaitis\xc2\xa0\xe2\x80\x93 saugumo), jiems pritariantys radikal\xc5\xabs tautininkai, vairininkai (Tomas Bronius Dirmeikis\xc2\xa0\xe2\x80\x93 politikos, Bronys Raila\xc2\xa0\xe2\x80\x93 propagandos), o radikalus katalikas Antanas Maceina vadovavo ideologijos komisijai._NEWLINE_1941\xc2\xa0m. sausio 25 d. LAF vadas Kazys \xc5\xa0kirpa Berlyne \xc4\xafteik\xc4\x97 naci\xc5\xb3 Vokietijos Vyriausiosios kariuomen\xc4\x97s vadovybei (OKW) bendros veiklos plan\xc4\x85. Jisai drauge su OKW Abvero centriniu departamentu i\xc5\xa1dirbo vykdom\xc4\x85j\xc4\x85 instrukcij\xc4\x85, kur\xc4\xaf paskui LAF vykd\xc4\x97._NEWLINE_Antanas Maceina buvo pagrindinis LAF programos autorius. Bronys Raila buvo pagrindinis atsi\xc5\xa1aukim\xc5\xb3 autorius. Anot jo, kai kuri\xc5\xb3 atsi\xc5\xa1aukim\xc5\xb3 projektus ra\xc5\xa1\xc4\x97 Antanas Maceina, Antanas Valiuk\xc4\x97nas ir Kazys \xc5\xa0kirpa._NEWLINE_Sovietin\xc4\x97 NKVD ir NKGB savo ruo\xc5\xbetu iki 1941 m. bir\xc5\xbeelio 20 d. u\xc5\xbeverbavo 7746 agentus ir informatorius.  Jie okupuotoje Lietuvoje (be Vilniaus) sek\xc4\x97 1234 Lietuvos karininkus, \xc5\xa1aulius, policininkus ir kitus \xc5\xbemones \xc4\xaftartus rengiant ginkluot\xc4\x85 sukilim\xc4\x85.  I\xc5\xa1 j\xc5\xb3 su\xc4\x97m\xc4\x97 284, tarp j\xc5\xb3 Osvald\xc4\x85 \xc5\xbdadvyd\xc4\x85 Ma\xc5\xbeeikiuose, pogrind\xc5\xbeio leidinio Laisvoji Lietuva steig\xc4\x97j\xc4\x85 Juoz\xc4\x85 \xc5\xa0arausk\xc4\x85 Kaune ir Stas\xc4\xaf Kaup\xc4\x85.  Agentai i\xc5\xa1 informatori\xc5\xb3 rinkdavo kompromituojan\xc4\x8di\xc4\x85 med\xc5\xbeiag\xc4\x85, kurios pagrindu \xc4\xaftraukdavo sekamuosius \xc4\xaf numatyt\xc5\xb3 tremtini\xc5\xb3 s\xc4\x85ra\xc5\xa1\xc4\x85, kaip antai, ...nuo 1926 m. iki 1930 met\xc5\xb3 tarnavo eiliniu policininku, nuo 1930 ik 1940 met\xc5\xb3 - vyresniuoju policininku. Nusiteik\xc4\x99s antisovieti\xc5\xa1kai, tarp artim\xc5\xb3j\xc5\xb3 draug\xc5\xb3 veda fa\xc5\xa1istin\xc4\x99 agitacij\xc4\x85, pareik\xc5\xa1damas, kad "Vokietijoje yra Smetonos lietuvi\xc5\xa1ka vyriausyb\xc4\x97 ir "draugus" greitai i\xc5\xa1 Lietuvos i\xc5\xa1vys". Nuosavyb\xc4\x97s ir Lietuvos nepriklausomyb\xc4\x97s \xc5\xa1alininkas. _NEWLINE_1941 m. iki gegu\xc5\xbe\xc4\x97s 15 d. NKGB darbuotojai Lietuvoje (be Vilniaus) surankiojo 583 atsi\xc5\xa1aukimus ir su\xc4\x97m\xc4\x97 67 susijusius lietuvius, daugiausia gimnazistus.  Atsi\xc5\xa1aukim\xc5\xb3 dauguma surinkta vasario 14\xe2\x80\x9316 dienomis.  Vilniuje taip pat suimti 55 \xc5\xbemon\xc4\x97s.\n_START_SECTION_\nSukilimas\n_START_PARAGRAPH_\nSukilimas prasid\xc4\x97jo pirm\xc4\x85j\xc4\x85 karo dien\xc4\x85 ir vyko savait\xc4\x99\xc2\xa0\xe2\x80\x93 bir\xc5\xbeelio 22\xe2\x80\x9328 d. Sukil\xc4\x97liai sudar\xc4\x97 Lietuvos Laikin\xc4\x85j\xc4\x85 vyriausyb\xc4\x99._NEWLINE_1941\xc2\xa0m. bir\xc5\xbeelio 23 d. ryt\xc4\x85 per Kauno radij\xc4\x85 sukil\xc4\x97li\xc5\xb3 vadas Leonas Prapuolenis paskelb\xc4\x97 apie Nepriklausomos Lietuvos valstyb\xc4\x97s atk\xc5\xabrim\xc4\x85 ir Lietuvos laikinosios Vyriausyb\xc4\x97s sudarym\xc4\x85 (kartu buvo paskelbta ir vyriausyb\xc4\x97s sud\xc4\x97tis)._NEWLINE_Kovos su besitraukian\xc4\x8diais Raudonosios armijos daliniais ir komunist\xc5\xb3 aktyvistais vyko ne tik Kaune, bet ir Vilniuje bei visoje Lietuvoje. Lietuvoje, vienintel\xc4\x97je i\xc5\xa1 soviet\xc5\xb3 okupuot\xc5\xb3 kra\xc5\xa1t\xc5\xb3, prasid\xc4\x97jus Vokietijos\xe2\x80\x93Soviet\xc5\xb3 S\xc4\x85jungos karui kilo ginkluotas sukilimas. Sukilim\xc4\x85 organizavo Lietuvi\xc5\xb3 aktyvist\xc5\xb3 frontas (LAF)._NEWLINE_Sukilimo metu Lietuvoje prasid\xc4\x97jo naci\xc5\xb3 organizuotas \xc5\xbeyd\xc5\xb3 Holokaustas.'